Broj: 711-I-1403-P-314-18/20-04-11

Zagreb, 2. listopada 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tatijane Vučetić i Tončice Božić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Davora Tubanjskog, općinskog načelnika Općine Antunovac,** na 100. sjednici, održanoj 2. listopada 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Davora Tubanjskog, općinskog načelnika Općine Antunovac, neće se pokrenuti, s obzirom da je iz prikupljenih podataka i dokumentacije utvrđeno kako je dužnosnik u Izvješćima o imovinskom stanju dužnosnika, podnesenim 13. srpnja 2017.g., 24. studenog 2017.g. i 28. studenog 2018.g., ispravno prijavio podatke o načinu obnašanja dužnosti, primanjima od dužnosti za koju se podnosi izvješće o imovinskom stanju dužnosnika, drugim poslovima dužnosnika tijekom obnašanja dužnosti te primanjima kod drugog poslodavca.**

Obrazloženje

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je kako Davor Tubanjski obnaša dužnost općinskog načelnika Općine Antunovac počevši od 29. svibnja 2017.g. Stoga je i Davor Tubanjski, povodom obnašanja navedene dužnosti, obvezan postupati sukladno odredbama ZSSI-a..

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Dužnosnik Davor Tubanjski je 13. srpnja 2017.g. podnio Izvješće o imovinskom stanju dužnosnika povodom ispravka podataka, nakon što mu Izvješće o imovinskom stanju dužnosnika, podneseno 9. lipnja 2017.g. povodom stupanja na dužnost, nije odobreno u administrtivnoj provjeri. U izvješću od 13. srpnja 2017.g. dužnosnik je naveo kako dužnost općinskog načelnika obnaša volonterski, za što prima volontersku naknadu u iznosu od 3.941,28 kn. Dužnosnik je naveo kako tijekom mandata radi kao voditelj poslovnice u trgovačkom društvu Nacional logistics d.o.o. te je naveo iznos plaće koji kod poslodavca ostvaruje.

Dužnosnik je 24. studenog 2017.g. podnio novo Izvješće o imovinskom stanju dužnosnika u kojem je naveo kako dužnost općinskog načelnika obnaša profesionalno te da za istu prima plaću u mjesečnom iznosu od 9.482,26 kn neto, odnosno 12.495,00 kn bruto. Dužnosnik je u podnesnom izvješću naveo kako je do 30. rujna 2017.g. bio zaposlen u trgovačkom društvu National logistics d.o.o.

Radi provjere podataka iz podnesenog izvješća, a obzirom na promjenu načina obnašanja dužnosti Povjerenstvo je izvršilo uvid u ISPU sustav Porezne utvrde te je utvrdilo kako je dužnosnik za vrijeme obnašanja dužnosti općinskog načelnika, u razdoblju od lipnja do listopada od društva National logistics d.o.o. primao mjesečne iznose po osnovi plaće (šifra 1) te po osnovi naknade troškova prijevoza na posao i s posla mjes. i međumjes. javnim prijevozom (šifra 19).

Povjerenstvo je potom zatražilo podatke od Općine Antunovac, koji su dostavljeni 23. studenog 2019.g. U očitovanju Općine Antunovac navodi se kako je Davor Tubanjski dužnost općinskog načelnika u vremenu od 29. svibnja 2017.g. do 30. rujna 2017.g. obavljao volonterski, a da, temeljem Odluke o promjeni načina obnašanja dužnosti od 27. rujna 2017.g., dužnost općinskog načelnika Općine Antunovac obnaša profesionalno, počevši od 1. listopada 2017.g. Općina Antunovac je dostavila podatke o plaći, volonterskoj naknadi i naknadi za korištenje osobnog automobila za potrebe lokalnog prijevoza u službene svrhe. Iz dostavljenih podataka utvrđeno je kako je dužnosnik u razdoblju od lipnja 2017.g. do listopada primao volontersku naknadu u iznosu od 3.941,28 kn, dok je od studenog 2017.g. primao plaću u iznosu od 9.482,26 kn. Dužnosnik je uz navedena primanja od Općine primao i mjesečnu naknadu za korištenje osobnog automobila za potrebe lokalnog prijevoza u službene svrhe u neto iznosu od 2.000,00 kn. U prilogu očitovanja dostavljene su Odluke o početku obnašanja dužnosti i promjeni načina obnašanja dužnosti, Rješenje o visini naknade za rad općinskog načelnika, Rješene o visini plaće općinskog načelnika, kao i Pravilnik o korištenju automobila i mobitela za potrebe Općine Antunovac od 2010.g., s izmjenom Pravilnika. U navedenom Pravilniku, izmijenjenom 2013.g., donesenom od Općinskog vijeća općine Antunovac, propisano je između ostalog kako općinski načelnik ostvaruje pravo na mjesečnu naknadu za korištenje osobnog automobila za potrebe lokalnog prijevoza u službene svrhe u visini od 1000 km/mjesečno.

Slijedom svega gore navedneog, utvrđeno je kako je dužnosnik Davor Tubanjski u Izvješćima o imovinskom stanju dužnosnika, podnesenim 13. srpnja 2017.g., 24. studenog 2017.g. i 28. studenog 2018.g., ispravno prijavio podatke o načinu obnašanja dužnosti, primanjima od dužnosti za koju se podnosi izvješće o imovinskom stanju dužnosnika te drugim poslovima dužnosnika tijekom obnašanja dužnosti i primanjima kod drugog poslodavca, odnosno da nisu utvrđene okolnosti koje bi ukazivale da je dužnosnik svojim postupanjem ili propustom počinio povredu neke od odredbi ZSSI-a.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Davor Tubanjski, elektroničkom dostavom
2. Objava na internetskoj stranici Povjerenstva
3. Pismohrana